Jonas Paulius II

Ganytojiškos kelionės

Jono Pauliaus II-ojo pontifikato metu, popiežius aplankė 129 valstybes  ir nukeliavo daugiau kaip 1,1 mln. kilometrų. Per jo vizitus susirinkdavo keliamilijoninės eilės. 
Vienas pirmųjų oficialių Jono Pauliaus II-ojo vizitų buvo 1979 m. birželį įvykęs vizitas į Lenkiją, kur jis visada būdavo draugiškai sutiktas entuziastingai nusiteikusios minios.  Ši pirmoji kelionė į Lenkiją pakėlė visos tautos dvasią ir paskatino „Solidarumo“ judėjimo įkūrimą 1980 m., kuris atnešė į suvaržytą šalį laisvę ir žmogaus teises.  Vėlesnių kelionių į Lenkiją metu jis tyliai išreiškė palaikantis organizaciją.  Po to sekusios kelionės šią žinią sutvirtino ir Lenkijoje prasidėjo procesai, privedę prie komunistinio režimo žlugimo 1989 m. 
Nors kai kurias vietas, aplankytas Jono Pauliaus II, (pvz., JAV ir Šventąją Žemę) buvo aplankęs dar Paulius VI, popiežius Voityla pirmasis iš popiežių 1979 m. kelionės į JAV metu aplankė Baltuosius Rūmus, kur jį šiltai pasveikino tuometinis prezidentas Džimis Karteris. Taip pat aplankė dar niekada kitų popiežių nelankytų valstybių – 1979 m. sausį pirmasis aplankė Meksiką,  dar prieš pirmąją kelionę į Lenkiją, o vėliau tais pačiais metais – į Airiją. Jis taip pat pirmasis iš popiežių, popiežiavimo laikotarpiu aplankęs Jungtinę Karalystę (1982 m.), kur susitiko su Karaliene Elžbieta II-ąja, Aukščiausiąją Anglijos Bažnyčios valdytoją. 2000 m. jis pirmasis iš šių laikų popiežių aplankė Egiptą, kur susitiko su koptų popiežiumi, Šenouda III ir Aleksandrijos graikų ortodoksų patriarchu. Taip pat pirmasis popiežius, 2001 m. aplankęs ir meldęsis musulmoniškoje mečetėje Damaske, Sirijoje. Aplankė Umajado mečetę, buvusią krikščionių bažnyčią, kaip tikima, Jono Krikštytojo palaidojimo vietą, kur pasakė kalbą, kurioje kvietė musulmonus, krikščionius ir žydus veikti išvien.
Popiežius taip pat aplankė Japoniją, Pietų Korėją ir Puerto Riką, o 1993 m. – ir Lietuvą.

Popiežiaus Jono Pauliaus II kalnas

Šiaurės Italijos Alpių slėnio 3222 m aukščio kalnui Val Fontana bus suteiktas Jono Pauliaus II vardas. Vardinių iškilmės įvyko rugpjūčio 28 d. Naujo vardo suteikimą įamžino iš steatito akmens nukaltas stulpas. Naujasis Jono Pauliaus II kalnas yra Sondrio provincijoje, maždaug už 100 km į šiaurės rytus nuo Milano, netoli Šveicarijos. Nors popiežius nebuvo lankęsis šiuose Valtelinos kalnuose, tačiau slėnio gyventojai ir sportininkai nusprendė kalną pavadinti jo vardu, nes mintis įamžinti popiežiaus prisiminimą kilo dieną po Jono Pauliaus II mirties. Tą dieną turėjusios vykti XX-sios „Pizzo Scalino“ slidinėjimo lenktynės buvo atidėtos dėl gedulo mirus Popiežiui, vietoj lenktynių buvo surengta iškyla į viršukalnę susikaupimu ir malda pagerbti mirusį Šventąjį Tėvą.

Atminimas Lietuvoje

Lietuvai Jono Pauliaus II laidotuvių metu garbės tribūnoje atstovavo Valdas Adamkus (LR Prezidentas), Algirdas Brazauskas (LR Ministras pirmininkas), Vytautas Landsbergis. Taip pat Lietuvos Bažnyčios vyskupų, kunigų ir pasauliečių delegacijai vadovavo Kauno arkivyskupas metropolitas Sigitas Tamkevičius. Laidotuvių (2005-04-08) valandą Vilniaus šv. Petro ir Pauliaus bažnyčios šventoriuje Lituanistikos tradicijų ir paveldo įprasminimo komisija pasodino ąžuolą.
Popiežiaus 1993 m. vizitui į Lietuvą atminti Kauno Santakos parke 2011 m. atidengtas paminklas. Vilniuje yra Jono Pauliaus II aikštė, Šiaulių bulvare pastatytas paminklinis akmuo, prie Šv. Ignaco Lojolos bažnyčios atidengtas monumentas popiežiui, išsaugota Kryžių kalno koplyčia. Jo vardu pavadintos parapijos ir maldos namai: Balelių šv. Jono Pauliaus II koplyčia, Kauno Palaimintojo Jono Pauliaus II koplyčia, Marijampolės Palaimintojo popiežiaus Jono Pauliaus II bažnyčia.
2015 m. paminklas Jonui Pauliui II atidengtas Vievyje (skulpt. Vytautas Nalivaika, archit. – Arūnas Butrimavičius).

Jono Pauliaus beatifikacijos byla

Beatifikacijos byla prasidėjo birželio pabaigoje. Kad byla būtų sėkmingai užbaigta, reikalingas įvykusio stebuklo su kandidato į šventuosius užtarimu patvirtinimas. Popiežiaus generalinis vikaras kardinolas Kamilas Ruinis paskelbė ediktą, kuriame siūloma pateikti liudijimus apie Jono Pauliaus II šventumą, taip pat prašoma atsiųsti visus surastus jo dar nepublikuotus raštus arba jų kopijas. Edikto tekste nurodoma, kad turi būti surinkti ir išanalizuoti visi Jono Pauliaus II raštai.
Tikintiesiems primenama: jeigu jie nenori perduoti jiems brangių Popiežiaus raštų originalų, gali atsiųsti jų sertifikuotą kopiją. Renkant informacijai jo šventumui įrodyti gana organizuotai dirba Meksikos vyskupų konferencija.
Iš viso Meksikoje Jonas Paulius II apsilankė penkis kartus ir radikaliai atnaujino suirusius bažnyčios ir valstybės santykius. Vienu iš labiausiai žinomų stebuklų yra laikomas popiežiaus pasveikinimas keturmečiui Eronui Badiljos. Jis sirgo sunkia leukemijos forma ir medikų ši liga buvo pripažinta nepagydoma, tačiau popiežius per savo vizitą berniuką pabučiavo į kaktą. Netrukus po minėto susitikimo vaiko sveikata ėmė sparčiai gerėti ir jis visiškai išgijo.
Dabar devyniolikmetis jaunuolis yra universiteto studentas. Dar dviejose Meksikos vyskupijose yra surinkti liudijimai, kaip pamaldus Jono Pauliaus II užtarimo prašymas padėjo žmonėms išsigydyti vėžį.